Regionsudvalgets udtalelse om »En Europæisk Volontørtjenesteordning for Unge« (97/C 42/01)

REGIONSUDVALGET har -

under henvisning til Kommissionens arbejdsdokument om retningslinjer for en europæisk volontørtjenesteordning for unge,

under henvisning til Kommissionens beslutning af 18. marts 1996 om i henhold til artikel 198 C, stk. 1, i traktaten om oprettelse af Det Europæiske Fællesskab at anmode om Regionsudvalgets udtalelse om en europæisk volontørtjeneste for unge,

under henvisning til sin beslutning af 8. marts 1996 om at henvise det forberedende arbejde til Underudvalg 6 »Uddannelse og Undervisning«,

under henvisning til Underudvalg 6's forslag til Regionsudvalgets udtalelse (CdR 191/96, rev.), som blev vedtaget den 12. juli 1996 med Norbert Giltjes som ordfører,

og ud fra følgende betragtninger:

I sin beslutning af 22. september 1995 henstillede Europa-Parlamentet til Kommissionen at udarbejde en meddelelse om indførelse af en europæisk civiltjeneste, herunder forslag til særlig retsstatus for volontører, og forelægge den for Parlamentet og Rådet,

Kommissionen understregede i hvidbogen »Undervise og lære - på vej mod det kognitive samfund«, at den ville iværksætte en støtteforanstaltning for volontørers deltagelse i en række forskellige almennyttige projekter uden for deres oprindelsesland, og at den ville undersøge muligheden for at oprette en juridisk og finansiel ramme for en sådan europæisk volontørtjeneste;

I sin udtalelse om ovennævnte hvidbog (CdR 115/96) () tilsluttede Regionsudvalget sig Kommissionens forslag -

på den 15. plenarforsamling den 13.-14. november 1996 (mødet den 13. november) vedtaget følgende udtalelse enstemmigt.

1. Generelle bemærkninger

1.1. Forslaget om en europæisk volontørtjenesteordning

1.1.1. Regionsudvalget hilser med tilfredshed Kommissionens arbejdsdokument, som indeholder forslag om en pilotaktion vedrørende en europæisk volontørtjeneste, som giver unge muligheden for at deltage i aktiviteter i en anden medlemsstat på det sociale, kulturelle og miljømæssige område og derved bidrage til det pågældende lokalsamfunds velfærd. Det glæder sig navnlig over deltagelsen af ugunstigt stillede unge, hvis adgang til andre generelle EU-uddannelsesprogrammer er begrænset.

1.1.2. Regionsudvalget bifalder Kommissionens eksperimentelle fremgangsmåde. Pilotforanstaltningen vedrørende den europæiske volontørtjeneste vil tilvejebringe nyttige oplysninger, som kan bidrage til udformningen af det flerårige program for europæisk volontørtjeneste, som Kommissionen i øjeblikket arbejder med.

1.1.3. Regionsudvalget hilser med tilfredshed lejligheden til at påvirke beslutningsprocessen på dette indledende stadium. Der vil derved kunne tages effektivt hensyn til dets synspunkter i forbindelse med fastlæggelsen af programmet.

1.1.4. Den Europæiske volontørtjeneste for unge må efter Regionsudvalgets mening ikke gribe forstyrrende ind i igangværende programmer som Eurodyssée.

2. Særlige bemærkninger

2.1. Virkningerne for de lokale og regionale myndigheder

2.1.1. Den europæiske volontørtjeneste er direkte relevant for de lokale og regionale myndigheder, hvoraf mange varetager vigtige kompetenceområder på ungdoms-, beskæftigelses- og uddannelsesområdet og har betydelig erfaring med udvikling af volontørtjenesteordninger for unge.

2.1.2. Regionsudvalget hilser det derfor velkommen, at Kommissionen har anlagt en decentral strategi for gennemførelsen af pilotaktionen. Herved vil den europæiske volontørtjeneste effektivt kunne imødekomme de lokale og regionale udviklingsbehov og derved styrke den økonomiske og sociale samhørighed i EU.

2.1.3. Det må navnlig hilses velkommen, at de lokale og regionale myndigheder inddrages i pilotforanstaltningen:

- som centrale parter sammen med NGO'er, idet de enten optræder som værter for eller udsender volontører,

- som deltagere i netværk, hvilket bl.a. omfatter udvælgelse og forberedelse af volontører samt overvågning og opfølgning af disses aktiviteter,

- som ansvarlige for informering på lokalt plan og for overvågning og opfølgning af volontørens aktiviteter,

- gennem deltagelse i den tekniske gruppe, som skal bistå og rådgive Kommissionen.

2.1.4. Regionsudvalget opfordrer Kommissionen til at sikre, at denne decentrale fremgangsmåde følges i udformningen af fællesskabsprogrammet. De lokale og regionale myndigheder bør være repræsenteret i ethvert styringsudvalg, som måtte oprettes.

2.1.5. Med henblik på udbredelse af god praksis og udveksling af informationer om udvikling af den europæiske volontørtjeneste bør der ligeledes ydes støtte til EU-informationsnetværk på lokalt og regionalt plan, som koordineres af de lokale og regionale myndigheder.

2.1.6. Programmets succes vil afhænge af, om det kan gennemføres effektivt på lokalt og regionalt plan. De lokale og regionale myndigheder, som er ansvarlige for gennemførelsen af mange af programmets foranstaltninger, bør derfor høres om beslutninger vedrørende dets forvaltning.

2.1.7. Det må sikres, at initiativet tager behørigt hensyn til de erfaringer, som allerede er indhøstet i de lokale og regionale forvaltninger, i deres organisationer og i medlemsstaterne.

2.2. Den europæiske volontørtjenestes aktiviteter

2.2.1. Regionsudvalget konstaterer med tilfredshed, at de pågældende aktiviteter bidrager til den lokale og regionale udvikling og vil finde sted i byområder og landdistrikter med økonomiske, sociale og miljømæssige problemer. Dette vil bidrage til bekæmpelse af social udstødelse og skabe beskæftigelsesmuligheder på lokalt plan ved at imødekomme nye behov såsom indslusning af unge i samfundet og på arbejdsmarkedet.

2.2.2. Der er imidlertid nødvendigt at sikre lige adgang til initiativet for alle kommuner, amter og regioner, navnlig for perifert og ultraperifert beliggende områder og for områder, hvor de mindre kendte sprog tales.

2.2.3. Det bør også overvejes at lade initiativet omfatte humanitære aktiviteter i områder, hvor der har fundet naturkatastrofer sted (oversvømmelser, brande, jordskælv osv.). Dette nævnes i et forslag fremsat i refleksionsgruppens rapport om oprettelse af et frivilligt europæisk fredskorps. Regionsudvalget understreger imidlertid, at der i forbindelse med sådanne aktiviteter også bør tilbydes uddannelsesmuligheder, og at volontørtjenesten for unge ikke bør træde i stedet for egentlige jobs, der kræver særlige kvalifikationer eller frembyder stor risiko for uøvede.

2.2.4. Det er vigtigt, at volontørtjenesteordningen ikke misbruges som en kilde til billig arbejdskraft. Det må overvåges, at den europæiske volontørtjenesteordning ikke konkurrerer med eller erstatter betalt arbejdskraft, og Kommissionen må nøje overholde dette krav, når den udvælger projekter og fører tilsyn med aktioner, således at der ikke opstår fordrejninger.

2.3. Tredjelandes deltagelse

2.3.1. Regionsudvalget opfordrer til, at tredjelande inddrages i den europæiske volontørtjeneste både som værtslande og som lande, der udsender volontører. Dette kunne i betydelig grad medvirke til at skabe større forståelse mellem forskellige kulturer og derved bidrage til bekæmpelse af racisme og fremmedhad og til fremme af international fred og solidaritet. Humanitære bistandsaktiviteter i forbindelse med volontørtjeneste er af stor værdi for projekter i udviklingslande, navnlig projekter til bekæmpelse af tørke og sult. Sådanne aktiviteter bør inden for initiativets rammer bygge på eksisterende samarbejdsfaciliteter og -strukturer for fællesprojekter, som hører ind under dette område, og som inddrager tredjelande.

2.3.2. Regionsudvalget støtter især inddragelsen af de central- og østeuropæiske lande, herunder de baltiske lande, som led i den samlede strategi forud for disse landes tiltrædelse af EU, da det vil fremme en europæisk solidaritetsfølelse samt støtte landene i deres overgang til EU-medlemskab.

2.4. Deltagelse af ugunstigt stillede unge

2.4.1. Det hilses velkommen, at den europæiske volontørtjeneste er åben for unge uden formelle uddannelsesmæssige kvalifikationer, og at der vil blive taget særligt hensyn til ugunstigt stillede unges deltagelse.

2.4.2. Disse unge lades ofte i stikken og har store vanskeligheder med at blive integreret i samfundet og på arbejdsmarkedet. Den europæiske volontørtjeneste skulle kunne hjælpe dem til at overvinde disse vanskeligheder og eliminere fremmedgørelse.

2.4.3. Ugunstigt stillede unges begrænsede deltagelse i generelle EU-uddannelsesprogrammer såsom SOCRATES og LEONARDO bekræfter ligeledes behovet for, at den europæiske volontørtjeneste i stigende grad henvender sig til denne gruppe.

2.4.4. Regionsudvalget gør opmærksom på, at den periode på 6-12 måneder, som er afsat til volontørtjeneste, kunne afskrække ugunstigt stillede unge, som måske føler sig overvældet ved tanken om at skulle forlade deres lokalsamfund i en længere periode. Mange dårligt stillede personer har måske aldrig haft lejlighed til at rejse uden for deres eget lokalsamfund og slet ikke uden for deres hjemland.

2.4.5. Der må sikres effektive foranstaltninger, som fremmer disse unges deltagelse. Regionsudvalget understreger den nøglerolle, som lokale og regionale myndigheder spiller, når det drejer sig om at sikre effektiv spredning af lokale og regionale oplysninger, som henvender sig til dårligt stillede befolkningsgrupper, og som har en vejlednings- og opfølgningsfunktion for volontøren, idet der tages hensyn til disse gruppers særlige behov. Regionsudvalget tilslutter sig endvidere Kommissionens forslag om at sikre inddragelse af organisationer, der har erfaring med ugunstigt stillede unge.

2.4.6. Regionsudvalget opfordrer Kommissionen til at sørge for, at så mange ugunstigt stillede unge som muligt har adgang til initiativet. Det bør ikke kun være åbent for medlemmer af de organisationer, der tilrettelægger projekterne.

2.5. Den uddannelsesmæssige ramme for den europæiske volontørtjeneste

2.5.1. Regionsudvalget hilser det velkommen, at den europæiske volontørtjeneste først og fremmest er et uddannelsesinitiativ, og understreger behovet for at sikre, at alle projekter giver volontøren nogle uddannelsesmuligheder.

2.5.2. Regionsudvalget fastholder, at den europæiske volontørtjenestes aktiviteter vil sætte unge mennesker i stand til at udvikle ansvarsfølelse og initiativ, lære nye færdigheder (bl.a. sproglige, kommunikative og tekniske færdigheder) og tilegne sig ny viden, som vil lette deres adgang til arbejdsmarkedet og deres deltagelse i samfundslivet.

2.5.3. Regionsudvalget tilslutter sig Kommissionens forslag om, at volontører tildeles beviser, som er forsynet med et EU-mærke, og som bekræfter de forskellige færdigheder og erfaringer, som volontøren har erhvervet. Dette bevis kunne give nyttige oplysninger til fremtidige arbejdsgivere.

2.5.4. Den europæiske volontørtjeneste vil også sætte unge i stand til at udvide deres geografiske og kulturelle horisont ved at stifte bekendtskab med et andet land, et andet sprog og en anden kultur. Regionsudvalget fremhæver, at dette tværkulturelle indlæringsaspekt kan øge forståelsen mellem medlemsstater og bidrage til at bekæmpe racisme og fremmedhad.

2.6. Uddannelse

2.6.1. Det er vigtigt, at der sørges for tilstrækkelig sprogundervisning, ikke kun før volontørens afrejse, men også under hele opholdet. Regionsudvalget opfordrer til, at der i programmet inkorporeres bestemmelser, som sætter de lokale og regionale myndigheder samt ikke-statslige organisationer i stand til at fremme sprogundervisningen og enhver anden supplerende uddannelse.

2.6.2. Regionsudvalget opfordrer til, at der gives støtte til uddannelse af vejledere og projektledere. Der bør navnlig gennemføres seminarer og oprettes netværk med henblik på erfaringsudveksling og udbredelse af god praksis og hensigtsmæssigt uddannelsesmateriale.

2.7. Overvågning og opfølgning af unge volontørers aktiviteter

2.7.1. Regionsudvalget bifalder den vigtige rolle, som lokale og regionale myndigheder er tildelt med hensyn til at sikre overvågning og opfølgning i forbindelse med unge volontører.

2.7.2. Det er vigtigt, at volontørerne får tilstrækkelig vejledning og rådgivning før og under tjenesteperioden, så det sikres, at de kan klare den europæiske volontørtjenestes udfordringer. Regionsudvalget understreger, at dette er særlig relevant, når det drejer sig om ugunstigt stillede og særligt udsatte unges specielle behov. Disse unge kan have personlige problemer eller vanskeligheder, som kræver en sagkyndigs hjælp eller vejledning.

2.7.3. For at øge volontørtjenestens praktiske værdi anbefaler Regionsudvalget, at der tilrettelægges møder (midtvejs i og i slutningen af hver volontørtjeneste) med deltagelse af volontører fra forskellige medlemsstater, så de kan udveksle erfaringer. I forbindelse med møderne kunne der gives oplysninger om jobsøgning, jobsamtalefærdigheder samt forskellige uddannelseskurser ledsaget af passende vejledning og rådgivning.

2.7.4. Overvågning efter volontørtjenesteperioden kunne omfatte fortsat vejledning med henblik på at bistå de unge i jobsøgning eller tilskynde dem til at gå i gang med videregående uddannelse eller erhvervsuddannelse.

2.7.5. Regionsudvalget understreger, at en effektiv opfølgning af volontørens aktiviteter efter endt tjeneste er af allerstørste betydning, hvis man vil sikre, at de unge, navnlig de ugunstigt stillede, virkelig drager nytte af den europæiske volontørtjeneste. Det støtter kraftigt det netværk, som Kommissionen opretter til fremme af de unges indslusning på arbejdsmarkedet efter endt tjeneste.

2.8. Hindringer, der må overvindes

2.8.1. Regionsudvalget påpeger, at fastlæggelsen af en særlig europæisk status for unge volontører effektivt kunne fjerne problemer med hensyn til fri bevægelighed, socialsikring og beskatning, som alvorligt hindrer de unges deltagelse. Denne status bør udvides til også at omfatte unge, som deltager i programmer oprettet af lokale og regionale myndigheder eller disses organisationer. Dette ville ikke give nye volontører særlige fordele, men sikre volontører over alt i Den Europæiske Union samme rettigheder og forpligtelser.

2.8.2. Der bør ligeledes indføres foranstaltninger, som skal sikre større mobilitet for unge tredjelandsstatsborgere, som er bosiddende i en medlemsstat, og som er stillet over for administrative formaliteter i forbindelse med visaudstedelse.

2.8.3. Regionsudvalget mener, at alle volontørens rettigheder bør garanteres i form af en kontrakt: gratis kost og logi, lommepenge samt syge-, ulykkes- og ansvarsforsikring. Kontrakten bør også fastlægge de specifikke opgaver og den uddannelse, som vil være forbundet med den pågældende europæiske volontørtjeneste. Regionsudvalget understreger samtidig, at det er medlemsstaterne, som alene har ansvaret for de sociale sikringsordninger, og derfor på et tidligt tidspunkt må inddrages i løsningen af de problemer, som måtte opstå.

3. Konklusioner

3.1. Regionsudvalget går kraftigt ind for at fremme den europæiske volontørtjeneste som et pædagogisk instrument, som ligger uden for de formelle uddannelsesstrukturer, og som i sidste instans kunne lette ugunstigt stillede unges adgang til arbejdsmarkedet og fremme deres indslusning i uddannelses- og erhvervsuddannelsessystemer.

3.2. Regionsudvalget konstaterer med tilfredshed de muligheder, som volontørtjenesten giver for at styrke solidariteten i EU, ikke kun blandt volontører, men også blandt de deltagende regioner og kommuner. Det tilslutter sig i høj grad initiativets decentrale fremgangsmåde, som tager hensyn til de lokale og regionale myndigheders betydningsfulde rolle og skaber forbindelse mellem volontørprojekterne og lokale udviklingsstrategier.

3.3. Regionsudvalget understreger, at den europæiske volontørtjeneste kan spille en vital rolle i bekæmpelsen af social udstødelse og styrkelsen af den økonomiske og sociale samhørighed i EU, samtidig med at den fremmer unges følelse af europæisk statsborgerskab og solidaritet.

3.4. Regionsudvalget understreger betydningen af effektiv overvågning og evaluering af pilotaktionen, så denne kan danne grundlag for en sammenhængende ramme inden for det flerårige program, som det ser frem til at udtale sig om.

Bruxelles, den 13. november 1996.

Pasqual MARAGALL i MIRA

Formand for Regionsudvalget

() EFT nr. C 182 af 24. 6. 1996, s. 15.